Osmansko cesarstvo se je v vojno vključilo devet let pozneje, ko se je po bitki pri Poltavi, v kateri je Peter Veliki premagal Karla XII. Švedskega, Peter z ostanki svoje vojske utaboril v osmanskem Benderju v sedanji Moldovi. To je pripeljalo do novega konflikta med sultanom in carjem, ki se je končal z osmansko vojno napovedjo in neuspešno rusko kampanjo na Prut. Vojna se je končala s preklicem Konstantinopelskega mirovnega sporazuma in sklenitvijo Prutskega mirovnega sporazuma leta 1711, s katerim je bil Azov vrnjen sultanu in nato razdejan. Dokončen mir med cesarstvoma je bil sklenjen z Edirnskim mirovnim sporazumom leta 1713. Trajal naj bi petindvajset let. Čeprav je sultan v času med Prutskim in Edirnskim mirovnim sporazumom trikrat napovedal vojno Petru Velikemu, do spopadov ni prišlo. Osmansko posredovanje v veliki severni vojni se je zato dejansko končalo že s sklenitvijo Prutskega miru.